Amerikalik shaxs fastfud bilan bo‘lishishni istamagan otasini o‘ldirib, onasiga tan jarohati yetkazdi

AQShning Luiziana shtati fuqarosi otasini o‘ldirganlikda va onasini o‘ldirishga qasd qilganlikda ayblanmoqda. Bu haqda New York Daily News xabar bermoqda.

Noxush voqea 25-noyabr, chorshanba kuni sodir bo‘lgan. 58 yoshli Persival Pritchett o‘z uyida pichoqlab o‘ldirilgan. Uning xotini, 57 yoshli Renta Pritchettga pichoq bilan bir nechta tan jarohati yetkazilgan. Ayni paytda u shifoxonadan uyiga qaytdi.
Jinoyatni sodir etganlikda ularning o‘g‘li, 32 yoshli Ronald Pritchet gumon qilinmoqda. Politsiya keltirgan ma’lumotlarga ko‘ra, ota-ona faqat o‘zi uchun fastfudga buyurtma berib, o‘g‘liga hech narsa qolmaganligi nizoning kelib chiqishiga sabab bo‘lgan.
Gumonlanuvchi 26-noyabr, payshanba kuni Missisipidagi qarindoshining uyida qo‘lga olingan. Unga nisbatan ikkinchi darajadagi qotillik, ikkinchi darajadagi o‘ldirishga suiqasd qilish va avtomobilni olib qochish ayblovlari qo‘yilgan.